25 сентябралда 70 сон тIубана ДРялъул мустахIикъав тохтур, РФялъул сахлъи цIуниялъул отличник, тIурул унти ккарал гIадамазе кумек гьабулеб республикаялъулаб централъул (Центр антирабической помо­щи) нухмалъулев, хирург ва травматолог Анварбег ХIажиевас.\nАнварбегил хIакъалъулъ абизе гьев бегьула унго-унгояв, унтарасул тIалабалда гIумру унев тохтур вугин абун. Инсанасул сахлъи цIуниялде жавабияб тIалабчилъи букIуна гьесул. «Нижеца унти сах гьабуларо. Ни­жеца сах гьарула унтиялъ кIвекIулел гIадамал», - ан абурал тохтур-фи­лософ Авиценнал рагIаби такрар гьарула гьес кидаго. КигIан захIматаб хIалалда унтарав ватаниги, гьесда хIал лъазе толаро Анварбегица. Гье­сул сабураб ва хIеренаб каламалъ унтарасул ракIчIезабула жив сахлъи­ялде. Тохтурасда бугеб божилъиялъги кумек гьабулелъулха сахлъизе.\nАнварбег ХIажиев гьавуна 1950 со­налда ГIахьвахъ районалъул ГIарчо росулъ. 1966 соналда цIализе лъу­гьана Буйнакскиялъул медучилище­ялде. Гьебги лъугIизабун, хIалтIана ЦIумада районалда фельдшерлъун. Гьенисан ана Советияб армиялде ва вукIана кIудияв рагъулав фельдшер­лъун. Армиялдаса тIад вуссиндал цIализе лъугьана Дагъистаналъул пачалихъияб медицинаялъул инсти­туталде. Цадахъго хIалтIана гIаммаб хирургиялъул кафедраялда лабо­рантлъун. 1979 соналда тIокIлъиялда лъугIизабуна ДГМИ ва хIалтIизе байбихьана Каспийскиялда. Хадуб­ккун – тIоцебесеб МахIачхъалаялъул поликлиникаялъул заведующийлъун.\nМисалияв нухмалъулев ва махщел камилав тохтур хIисабалда ва ДРялъул Сахлъи цIуниялъул министер­ствоялъул коллегиялъул хIукмуялда рекъон, Анварбег ХIажиев тIамуна Хехаб кумекалъул цолъиялъул бетIерав тохтурасул заместитель­лъун хIалтIизе. Байбихьана хIалхьи гьечIел сардалги рахIат кIочарал къоялги гьарзаяб заман. Анварбеги­ца гьаризе ккана гIемерал операциял, хIажалъараб мехалда чанги унтарасе гьес кьуна жиндирго би.\nТIаде щвана улка биххизабурал 1990-абилел сонал. Хисана тIолабго гIумру – хиса-басиял гьаруна ме­дицинаялдаги. ЦIияб къагIидаялда рекъезабун медицинаялъул хъулухъ­алъул хIалтIи гIуцIиялъул рахъалъ церехъабазул кьерда вукIана Ан­варбег ХIажиевги. ХIалтIул балъ­голъабазул гъварилъуде ваккиялъул мурадалда гьес сапарал гьаруна Рос­сиялъул Кемерово, Ленинград, Са­мара областаздеги Казахстаналъул Джезказган областалдеги. Гьел са­паразулги гIелмиял дандеруссиназ­да гIахьаллъиялъул хIасилалги дан­де гьарун, гьес хъвана ва басмаялде бахъана «Перевод учреждений здра­воохранения Дагестана на новый хо­зяйственный механизм» абураб ме­тодикияб пособие.\nКамиллъараб лъайгун махщел ХIажиевас хIалтIизабуна дагъиста­ниязул сахлъи цIуниялъе. Тахшагьа­ралъул №2 поликлиникаялда гьес рагьана гьитIинабго операционная ва гьенир гьарулаан цереккун ста­ционаралда гьарулел рукIарал опе­рациял. Операция гьабурав унтарав кIиго сагIаталдасан унаан рокъове. Гьелъ гIемераб пайда кьолаан боль­ницаялъул экономикияб рахъалъе.\nГIемерал соназ Анварбег хIалтIана МахIачхъалаялъул №1 больница­ялъул хирурглъун. Гьарулаан батIи- батIиял операциял. «Цо нухалда нижехъе вачун вачIана унтарав. Щаклъи букIана гьесул кванирукъалда рак унти батиялде. Киназго абулеб букIана, дараби кьун, опера­ция гьабичIого теян абун. Унтийин абуни, цIикIкIунебго цIикIкIунеб букIана. Дица гIакълу данд бана дир гIелмияв нухмалъулев, профессор ТIалхIат Манаповичасда. Гьес абу­на, операция гьабизе бегьулин абун ва гьабуна гьес малъухъе. Ункъо сагIаталъ халалъана гьеб захIматаб иш. ХIасил - унтарав сахлъана ва ни­жее баркала кьолаго ана больница­ялдаса нахъе.\nБукIана гьадинаб лъугьа-бахъинги. Больницаялде щвезавуна гулбуз ке­рен борлъарав гIолилав. Кинго бажа­рулеб букIинчIо би чIезабун – бетула­рого букIана гьеб. Дир ишцояз абулеб букIана, заманаялъ ракIги лъалхъиза­бун, г ьабизе к келин операция а бун. ГIемер ургъизе заман букIинчIо. Гьединаб мехалда гIемер квалква­дани, лъукъарав хвеялде щаклъи гьечIин абулаан машгьурав хирург Николай Пироговас. Гьебги ракIалде щун, букIа-бахъаян абухъего, гьабу­на хехго операция. ЛъикI ккана гьеб, ва гIолилавги чIаго хутIана», - ян ракIалде щвезабуна Анварбегица.\nРахIат бикъарал сардалгун къоял\n1995 соналда рагьана Ортопеди­ялъулгун травматологиялъул респу­бликаялъулаб центр. Доб заманалда сахлъи цIуниялъул министрлъун вукIарав Иляс Мамаевас гьеб цен­тралъул бетIерав тохтурасул заме­стительлъун тана Анварбег ХIажиев. ЦIидасанги байбихьана хIалуцараб, сордо-къоялъухъ балагьичIого гьа­бизе тIадаб хIалтIи.\n- Халкъалъе пайдаяб иш ккана Дагъистаналда гьединаб Центр рагьи. Централъ тартибалде бачун букIана республикаялда ругел киналго боль­ницабазул травматологиялъул отде­лениязул хIаракат; гьенир хIалтIулел хирургал унаан ишцоязе куме­калъе. Централда гIуцIун букIана гIелмиябгун методикияб хIалтIи ва тIоритIулаан экспериментал.\nНижер аслияб мурад буго унта­расе кумек гьаби. РукIана шагьараз­дагун районазда травматологиялъул отделениял, амма захIматаб хIалалде ккарав унтарав вачунаан Централде. Нагагь хехаб кумек хIажалъаниян абун, нижеца гIуцIун букIана хIалбихьи бугел тохтурзабазул кIиго къокъа. КъваригIел ккарабго, респу­бликаялъул бокьараб районалде яги шагьаралде ритIулаан гьел. Чадрахъ гIуцIараб госпиталалда букIана 70 чиясе кумек гьабизе рес. ХIалтIи гIуцIун букIана рагъулабгун авлахъ­алъулаб хирургиялъул тIалабазда рекъон. Нахъраталие толаан тохтур­забазул цоги къокъа – тIабигIияб яги техногеннияб балагь рещтIаниян абун, - ин бицана Анварбегица.\nГьесул нухмалъиялда гъоркь хирургазул хехаб кумек щвана МахIачхъалаялъул Пархоменкол къотIноб, Каспийскиялда ва Буйнакскиялда ккарал терактазул хIасилалда лъукъа- къотIарал гIадамазе. ХIалтIана гьел 1999 соналда халкъазда гьоркьосел террористаз нилъер республикаял­де гьужум гьабураб заманалдаги. БахIарчияб хIаракаталъухъ Анварбег мустахIикълъана Дагъистаналъул Пачалихъияб Советалъулгун Хал­къияб Собраниялъул ва ДРялъул хIукуматалъул рахъаздаса Баркала­ялъе. Гьесул каранда кенчIана «Хал­къазда гьоркьосел хъачагъал щущахъ риххизаруралдаса 20 сон» абураб юбилеялъулаб медальги.\n2017 соналда Анварбег ХIажиев тIамуна ДРялъул Сахлъи цIуниялъул министерствоялъ рагьараб «Центр антирабической помощи» абураб идараялъул нухмалъулевлъун. Гье­ниб кумек гьабула тIуриялъ (бешен­ство) унтарал гIадамазе. Гьенибго цIунун букIуна унтараб гьойца яги гIалхул жанаваралъ хIанчIараб ме­халда инсанасе гьабулеб КОКАВ абураб вакцинаги антирабияб имму­ноглобулинги.\nДунялалъулго сахлъи цIуниялъул гIуцIиялъул (ВОЗ) баяназда рекъ­он, тIурул унтиялдалъун санайилго хола 59 азарго чи. Россиялда щибаб соналда кумек гьарун тохтурасухъе вачIуна 400 азаргониги чи. Гьезда гьоркьоса 250 азаргоясе гьабизе кко­ла дару – прививка.\nАхираб 10 соналда жаниб Дагъистаналда цониги чи хвечIо тIурул унти сабаблъун. Антирабияб централде рачIун рукIана Карамахьиялдаса, Губденалдаса, Бабаюрталдаса, Гъи­зилюрталдаса, Сабнаваялдаса, Ха­савюрталдаса ва цогидал бакIаздаса хIайваназ хIанчIун хадуб унтарал гIадамал. Заманалда гьаруна гьез­да уколал ва гьел сахго тIадруссана рокъоре.\nХIалтIудаса свакан тIад вуссарав Анварбегие цIакъ бокьула хурибгун ахикь хIухьбахъизе. Гьес жинцаго чIола гъутIби ва тIугьдул, вукIуна гьезул тIалабалда. Буго гьесул рекIее хиралъараб цоги пиша: носо­ца бикIун, берцинал цIулал тIагIелал гьарула гьес. Хадуб сайгъаталъе кьо­ла гьудул-гьалмагъзабазе.\nАнварбегицаги лъади Хадижати­цаги гIумруялъул нухда тIобитIана ункъо лъимер. Гьезул цоял учи­тельзабилъун рахъана, руго инже­нерал ва низам цIунулел идарабазул хIалтIухъаби. Гьезул кIудияб хъи­замалда (17 сибтI ва гьезулги кIиго лъимер) гIадатлъун лъугьун буго бай­рамал цадахъ тIоритIи. Гьарзаяб теп­сиялда нахъа татуял нигIматаздаса кеп босулаго, гьез цоцазе бикьула рохелгун къварилъи\nДругие материалы в этой категории: « Эбелалъул сариналъ ВатIаналде ахIана\tБищун лъикIаб дару - прививка »